Suomen tietokirjailijat

Suomen tietokirjailijat ry on Suomen suurin kirjailijajärjestö. Se edistää tietokirjallisuutta ja valvoo tieto- ja oppikirjailijoiden tekijänoikeudellisia ja taloudellisia etuja. Vuonna 2023 yhdistyksellä oli yli 3 300 jäsentä. Jäsenet ovat muun muassa yleisten tietokirjojen, oppimateriaalien, oppaiden, sanakirjojen ja tietokirja-artikkeleiden kirjoittajia ja edustavat asiantuntijoina useita eri aloja.
Suomen tietokirjailijat ry on valtakunnallinen yhdistys, jolla on toimintaa eri puolilla Suomea. 13 aluetoimikuntaa vastaavat aluetoiminnasta, kuten jäsentilaisuuksista eri puolilla Suomea.
Yhdistyksen toiminta.
Suomen tietokirjailijat ry perustettiin vuonna 1983, jolloin Tietokirjailijain Liitto ja Oppikirjantekijät ry yhdistyivät yhdeksi järjestöksi. Yhdistys edistää suomalaista tietokirjallisuutta, valvoo tietokirjailijoiden tekijänoikeudellisia ja taloudellisia etuja, tukee tietoteosten kirjoittajia sekä edistää jäsentensä ammattitaitoa ja -etiikkaa.
Yhdistyksen toimintaa johtaa kymmenhenkinen hallitus, jonka jäsenet valitaan kolmivuotiskausiksi syyskokouksessa. Yhdistyksen puheenjohtaja on matemaatikko Timo Tossavainen, joka valittiin toiselle kolmivuotiskaudelle vuonna 2023. Toiminnanjohtaja on Sanna Haanpää. Perustoimintaa hoitaa seitsemän työntekijän toimisto: toiminnanjohtaja, juristi, järjestösihteeri, jäsenkoordinaattori, tapahtumatuottaja, tiedottaja ja viestintäpäällikkö. Taloudenhoitajana toimii toiminnanjohtaja, jonka tukena on talousvaliokunta. Yhdistyksen kevätkokous pidetään ennen toukokuun loppua ja syyskokous ennen marraskuun loppua.
Yhdistys antaa lausuntoja erityisesti opetus- ja kulttuuriministeriölle tieto- ja oppikirjailijoille tärkeistä kysymyksistä. Se myös seuraa kansainvälistä keskustelua tekijänoikeuksista ja osallistuu kansainväliseen yhteistyöhön. Yhdistys jakaa tietokirjailijoille apurahoja sekä järjestää koulutuksia ja tietokirjatapahtumia. Apurahat ja palkinnot rahoitetaan Kopioston keräämillä tekijänoikeuskorvauksilla.
Yhdistyksen verkkosivuilla on yli 600 asiantuntijan rekisteri, jonka kautta voi hakea esimerkiksi puhujaa, luennoitsijaa tai kirjoittajaa. 
Palkinnot.
Suomen tietokirjailijat ry myöntää vuosittain useita palkintoja. Palkinnoista suurin on Warelius-palkinto, joka myönnetään tietokirjailijalle, jolla on laaja ja korkealaatuinen tietoteostuotanto tai jolla on ollut merkittävä vaikutus suomalaiseen tietokirjallisuuteen. Tämä yhdistyksen merkittävin palkinto on nimetty Antero Wareliuksen (1821–1904) mukaan – häntä pidetään ensimmäisenä varsinaisena suomenkielisenä tietokirjailijana. Muut yhdistyksen jakamat palkinnot ovat Tietopöllö-palkinto, Tietokirjailijapalkinto, Oppikirjailijapalkinto ja Tietokirjallisuuden edistämispalkinto. Lisäksi yhdistys rahoittaa Tietokirjallisuuden Finlandia-palkintoa ja J. A. Hollon palkintoa. Palkintolautakunta päättää yhdistyksen Warelius- ja Tietopöllö-palkinnon saajista. Muiden palkintojen saajista päättää hallitus. 
Apurahat.
Apurahoja yhdistys jakaa vuosittain yli kaksi miljoonaa euroa. Kevään apurahat ovat haettavissa maaliskuussa, syksyn apurahat syyskuussa. Ne on tarkoitettu tietokirjalliseen työskentelyyn tai tietokirjakritiikkien kirjoittamiseen.
Lisäksi yhdistys myöntää kohdeapurahoja laitehankintaan, kirjahankkeeseen liittyvää matkaa ja majoitusta sekä kirjoituskoulutusta varten. Hakemuksia käsitellään kolme kertaa vuodessa. Päätökset apurahan saajista valmistelee apurahatoimikunta, ja apurahoista päättää yhdistyksen hallitus. Kaikista yhdistyksen myöntämistä apurahoista on tehtävä selvitys selvityslomakkeella.
Suomen tietokirjailijat ry on Kopioston ja Sanaston jäsenjärjestö. Yhdistyksen jakamat apurahat rahoitetaan Kopioston keräämillä, kollektiivisesti tilitettävillä tekijänoikeudellisilla kopiointikorvauksilla.
Jäseneksi liittyminen.
Suomen tietokirjailijat ry:n jäsenkriteerit on määritelty yhdistyksen säännöissä. Jäsenkriteerinä on yksi tai useampi tietokirja, oppikirja tai muuten julkaistu tietoteos, joka vastaa laajuudeltaan noin 200 painosivua. Se voi olla yksin tai yhdessä julkaistu, mutta kyseisen sivumäärän tulee olla jäseneksi hakijan omaa tuotantoa. Jäseneksi voidaan hyväksyä tieto- tai oppikirjan tai tietokirja- tai oppikirjasarjan työryhmän jäsen. Lehtiartikkeleiden kirjoittaminen, kirjan toimittaminen ja valokuvaaminen eivät yksinään täytä jäsenehtoja.
Jäseneksi hyväksymisestä päättää yhdistyksen hallitus. Hakemuksia käsitellään kaikissa hallituksen kokouksissa paitsi vuoden viimeisessä kokouksessa joulukuussa. 
Julkaisut.
Suomen tietokirjailijat ry julkaisee tietokirjailijoita ja kirja-alaa käsitteleviä tutkimuksia, puheenvuoroja, oppaita ja yleisiä tietokirjoja. Kaikki julkaisut ovat vapaasti jaossa verkossa ja myös painettuina, niin kauan kuin painosta riittää.
Yhdistys julkaisee muun muassa Tietokirjoja kouluun! -lukuvinkkikatalogeja. Niihin on koottu ajankohtaisia ja kiinnostavia tietokirjoja eri ikäryhmille.